QRpedia veebileht kuvab QR-koodi, mis muutub dekodeeritult veebiaadressiks ja suunab kasutaja käesoleva artikli juurde temale sobivas keeles
**QRpedia** on mobiilsel internetil põhinev süsteem, mis kasutab QR-koode, et edastada kasutajatele Vikipeedia artiklid nende valitud keeles. QR-koode saab kergesti panna linkima otse veebiaadressile, kuid QRpedia süsteem pakub ka lisavõimalusi.

QRpedia leiutasid Wikimedia UK esimees Roger Bamkin ja mobiiliinternetikonsultant Terence Eden. Projekt toodi avalikkuse ette 2011. aasta aprillis. Praeguseks kasutavad seda mitmed asutused, sealhulgas muuseumid Suurbritannias, USA-s ja Hispaanias. Projekti lähtekood on kasutamiseks vabalt saadaval MIT-i litsentsi all.

Tööprotsess
-----------

Derby Muuseumi külastajad kasutavad mobiiltelefoni QRpedia QR-koodi skaneerimiseks
Kui kasutaja skaneerib QRpedia QR-koodi oma mobiilseadmesse, dekodeerib seade QR-koodi veebiaadressiks, kasutades domeeninime "qrwp.org" ning aadressi lõpuosana Vikipeedia artikli nime, ning saadab artiklipäringu QRpedia veebiserverisse. Seade edastab ka enda keelesätted.

QRpedia server kasutab Vikipeedia rakendust, määramaks, kas Vikipeedias leidub soovitud artikkel vajalikus keeles, ning positiivse vastuse korral saadab selle seadmele mobiiliformaadis. Kui artiklit valitud keeles ei ole, pakub QRpedia server välja valiku olemasolevatest keeltest või Google'i tõlke.

Sel viisil saab üks QR-kood anda sama artikli paljudes keeltes, isegi kui muuseum ise seda tõlkida ei saa. Samuti kogub QRpedia kasutusstatistikat.

Algus
-----

QRpedia leiutasid Wikimedia UK esimees Roger Bamkin ja mobiiliinternetikonsultant Terence Eden. Projekt jõudis avalikkuse ette 9. aprillil 2011 Derby muuseumi üritusel Backstage Pass ("Pääs lavatagusesse") osana Vikipeedia ja muuseumi koostööprojektist Vikipeedia mäluasutuste programmi GLAM raames, mille käigus loodi üle 1200 Vikipeedia artikli paljudes keeltes. Projekti nimi on *portmanteau*, milles on liidetud tähed "QR" terminist "QR-kood" (*Quick Response*) ja "pedia" nimest "Wikipedia".

Projekti lähtekood on kasutamiseks vabalt saadaval MIT-i litsentsi all.

Rakendused
----------

Eesti Spordimuuseumi direktor Daimar Lell (paremal) koos Wikimedia Eesti esindajaga katsetamas esimest QRpedia koodi 8. juunil 2012, kui Spordimuuseum võttis esimese Eesti muuseumina kasutusele QRpedia süsteemi
Ehkki QRpedia loodi Suurbritannias, saab seda tarvitada kõikjal, kus kasutaja telefonil on levi. 2012. aasta märtsi seisuga kasutavad QRpediat järgmised asutused ja paigad:

* Indianapolise Lastemuuseum USA-s
* Derby Muuseum ja Kunstigalerii, Inglismaa
* Fundació Joan Miró, Hispaania, koos rändnäitusega, mis on eksponeeritud Tate muuseumis
* Suurbritannia Rahvusarhiiv
* Riiklik Arvutustehnika Muuseum, Suurbritannia
* Sofia loomaaed, Bulgaaria
* Monmouthi linnake Walesis, osana Vikipeedias algatatud Monmouthpedia projektist.

QRpediat saab kasutada ka väljaspool muuseume ja kunstigaleriisid. Näiteks tarvitab Occupy liikumine QRpedia koode oma plakatitel.

Esimese asutusena Eestis hakkas juunis 2012 QRpediat kasutama Eesti Spordimuuseum.

Tunnustus
---------

Silt Indianapolise Lastemuuseumis suunab külastajad QRpedia koodi abil Vikipeedia artiklisse "Broad Ripple Park Carousel"
2012. aasta jaanuaris oli QRpedia üks neljast projektist (79 kandidaadi seast), mis valiti Smart UK Projecti raames võistlema 29. veebruaril 2012 maailma mobiilitööstuse kongressil (Mobile World Congress) Barcelonas. Valikukriteeriumid olid "tõhus, kergesti mõistetav ning ülemaailmse potentsiaali ja mõjuga".

Vaata ka
--------

* Monmouthpedia

Viited
------

1. 1 2 3 4 5 6  Terence Eden: "Introducing QRpedia" 3. aprill 2011
2. 1 2  "The Children's Museum of Indianapolis Creates New Learning Opportunities through Wikipedian-in-Residence" The Children's Museum of Indianapolis, 19. august 2011
3. ↑  L. Johnson, S. Adams. "The Technology Outlook for UK Tertiary Education 2011–2016" seerias *NMC Horizon Report Regional Analyses*. The New Media Consortium: 2011 Austin, Texas. ISBN 978-0-615-38209-8
4. 1 2 3 4 5 6 7  Lori Byrd Phillips: "Going Multilingual with QRpedia" Marcus Institute for Digital Education in the Arts, 15. juuni 2011
5. ↑  "QRpedia Statistics (example)". Originaali arhiivikoopia seisuga 13. juuli 2012. Vaadatud 5. veebruaril 2012.
6. ↑  Board Wikimedia UK (vaadatud 25. august 2011)
7. 1 2  "Quiet Realities" Imperica, 21. mai 2011
8. ↑  Wikipedia:GLAM/Derby/QR code experiment Vikipeedia (vaadatud 25. august 2011)
9. ↑  Derby Backstage Pass Wikimedia UK (vaadatud 25. august 2011)
10. ↑  Roger Bamkin, interviewed on BBC Radio Derby by Phil Trow, 2011-08-30
11. ↑  Terence Eden: "QRpedia in Russia" 3. november 2011
12. ↑  "qrwp — QR Redirection to Wikipedia" Google Project Hosting (vaadatud 25. august 2011)
13. ↑  Lori Byrd Phillips: "QR codes + Wikipedia = QRpedia" The Children's Museum of Indianapolis, 29. juuli 2011
14. ↑  Alex Hinojo: "QRpedia Codes at Fundació Joan Miró" The GLAM-Wiki Experience, 11. mai 2011
15. ↑  "New collaboration between Wikimedia UK and The National Archives" The National Archives, 15. september 2011
16. ↑  Terence Eden: "National Archives and QRpedia" 18. september 2011
17. 1 2 3  "Become an instant expert with a little help from your mobile" Smart UK Project, 2. veebruar 2012
18. ↑  Уикипедия:Сътрудничество/Софийски зоопарк Vikipeedia
19. ↑  "Monmouth to be Wales' first WiFi town" Monmouth Today, 29. veebruar 2012
20. ↑  "We Don't Make Demands: Posters" 2. detsember 2011

Välislingid
-----------

|  |  |
| --- | --- |
|  | Pildid, videod ja helifailid Commonsis: **QRpedia** |

* QRpedia koduleht
* QRpedia statistics
* Qrpedia project on GoogleCode
* QRpedia Twitteris
* QRpedia Outreach Wikis
* "QRpedia – Results from First Trial at Derby Museum" QRpedia blogipostitus QR-koodide kasutusvigadest ja leidlikest rakendustest Derby muuseumis